MT Brussel 13.4.2011 KUMM(2011) 168 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Tassazzjoni iktar għaqlija tal-enerġija fl-UE: proposta għar-reviżjoni tad-Direttiva dwar it-Tassazzjoni tal-Enerġija KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW Tassazzjoni iktar għaqlija tal-enerġija fl-UE: proposta għar-reviżjoni tad-Direttiva dwar it-Tassazzjoni tal-Enerġija 1. il-bżonn li tittieħed azzjoni dwar it-tassazzjoni tal-enerġija u dik ambjentali It-tassazzjoni tal-enerġija bħala xprun ewlieni għall-kisba tal-għanijiet tal-Ewropa 2020 L-UE stabbilixxiet għaliha nfisha sensiela ta’ miri dwar il-klima u l-enerġija impenjattivi u legalment vinkolanti li għandhom jintlaħqu sal-2020. Dawn huma spjegati fl-Istrateġija Ewropa 2020, li tiddeskrivii l-isfidi li l-Ewropa qed taffaċċja fid-deċennju li jmiss, f’oqsma ekonomiċi, ambjentali u soċjali u li tistabbilixxi bħala prijorità t-tkabbir sostenibbli li jirriżulta f'ekonomija aktar effiċjenti fl-użu tar-riżorsi, aktar ekoloġika u aktar kompetittiva [1].. Din tinkludi l-impenn li t-tassazzjoni fuq l-enerġija tiġi armonizzata aktar mal-għanijiet tal-UE dwar l-enerġija u t-tibdil fil-klima, kif intalab fil-konklużjonijiet tal-Kunsill Ewropew ta’ Marzu 2008 [2] u kif il-Kummissjoni enfasizzat bħala prijorità fl-Istħarriġ Annwali dwar it-Tkabbir tagħha għall-2011 [3]. It-tassazzjoni tal-enerġija, meta tipprovdi l-inċentivi t-tajba, għandha rwol importanti biex jintlaħqu dawn l-għanijiet. Fil-fatt, il-konsum tal-enerġija huwa responsabbli għall-biċċa l-kbira tal-emissjonijiet tal-gass b’effett serra, u tirrappreżenta 79% mill-emissjonijiet totali tal-gass. Bħala parti mill-Istrateġija Ewropa 2020, l-Istati Membri għandhom l-impenn li jistabbilixxu miri nazzjonali għall-effiċjenza enerġetika li jwasslu għal iffrankar sostanzjali tal-enerġija. Il-kriżi finanzjarja u ekonomika biddlet b’mod sostanzjali l-ambjent li noperaw fih. Għamlet pressjoni kbira ħafna fuq in-negozji u l-komunitajiet fl-Ewropa kollha u wasslet għal tensjoni konsiderevoli fuq il-finanzi pubbliċi. Madanakollu, il-miri legalment vinkolanti dwar l-enerġija u t-tibdil fil-klima huma parti mill-futur sostenibbli tagħna u l-mixja li għandna insegwu għat-tul biex ikollna irkupru sostenibbli u iktar b'saħħtu mill-kriżi. L-isfida hi kif nilħquhom bl-iktar mod kosteffettiv – għall-gvernijiet, għan-negozji u għaċ-ċittadini – u kif niksbu benefiċċji simultanji għall-ekonomija. Neħtieġu reazzjonijiet politiċi li jsaħħu lil xulxin, mhux biss li jtejbu l-ambjent, iżda wkoll jkunu ta’ appoġġ għall-ekonomija u jevitaw tbatija soċjali. Il-kwistjonijiet ewlenin fir-riforma tat-tassazzjoni tal-enerġija Huwa f’dan il-kuntest li l-Kummissjoni qed tippreżenta l-proposta tagħha għar-reviżjoni tad-Direttiva 2003/96/KE [4] (minn hawn 'il quddiem "id-Direttiva dwar it-Tassazzjoni tal-Enerġija” jew “l-ETD”): biex l-Istati Membri jkunu jistgħu jagħmlu l-aħjar użu minn strument eżistenti fil-qafas il-ġdid ta’ politika. Tassazzjoni fuq l-enerġija iktar razzjonali u direzzjonata se tikkontribwixxi b’manjiera teknoloġikament newtra għal konsum iktar nadif u effiċjenti tal-enerġija, u b’hekk tkun ta’ appoġġ għal tkabbir sostenibbli. Fi ftit kliem, il-proposta għar-reviżjoni tal-ETD: · tibbilaċja mill-ġdid l-imposta fuq fjuwils differenti, inklużi l-enerġiji rinnovabbli, b’mod oġġettiv (ibbażat fuq il-kontenut tal-enerġija u l-emissjonijiet tas-CO2); · tipprovdi għal qafas ta’ tassazzjoni tas-CO2 fis-suq intern u b’dak il-mod tagħti prezz lill-emissjonijiet tas-CO2 li mhumiex koperti mis-Sistema tal-UE għan-negozjar ta' emissjonijiet . Il-proposta toqgħod tajjeb ukoll mad-diskussjonijiet li għaddejjin dwar ir-ristrutturar u l-modernizzazzjoni tas-sistemi tat-taxxa bħala parti mill-istrateġiji nazzjonali ta’ ħruġ mill-kriżi finanzjarja u ekonomika. Barra minn hekk, hija turi t-triq lejn mod kwalitattivament aħjar biex jiġi ġġenerat dħul f’konformità mal-Istrateġija Ewropa 2020 u l-ħtieġa li jiġu inkoraġġuti rkupru ekonomiku u ħolqien ta’ impjiegi xierqa. Il-proposta ma għandhiex l-għan li tiġbor dħul addizzjonali iżda pjuttost li twassal għal bilanċ ġdid tal-imposti bejn is-sorsi differenti tal-enerġija u l-konsumaturi differenti tal-enerġija (minn barra jew ġewwa s-Sistema tal-UE tan-Negozjar ta’ Emissjonijiet (minn hawn 'il quddiem l-“ETS”)). Madanakollu, jekk l-Istati Membri jiddeċiedu li jimplimentaw l-ETD riveduta b’tali mod li twassal għal dħul addizzjonali, il-Kummissjoni tinkoraġġixxihom jużaw dan id-dħul b’mod xieraq skont is-sitwazzjoni baġitarja speċifika tagħhom. Dan jista’ jfisser li r-riżorsi jintużaw biex jiġu indirizzati ħtiġijiet speċifiċi ta’ konsolidazzjoni fiskali. Bidla fit-taxxa li tiffavorixxi t-tkabbir billi tuża d-dħul addizzjonali kollu jew billi tuża parti minnu biex tnaqqas il-piż tat-taxxa fuq ix-xogħol tkun f’konformità mal-Istrateġija 2020. Għażla oħra li tista’ tiffavorixxi t-tkabbir, li tista’ tingħażel mill-Istati Membri, tkun l-użu tad-dħul addizzjonali biex jingħataw aktar inċentivi lir-riċerka u l-iżvilupp ekoloġiku, kif ukoll l-investiment ekoloġiku, b’mod partikolari mill-SMEs. Id-dħul addizzjonali jista’ wkoll jintuża biex jitnaqqas l-impatt tal-politiki li jwasslu għalih fuq l-introjtu tal-unitajiet domestiċi billi jingħata kumpens lill-partijiet tal-popolazzjoni l-anqas sinjuri. Sussidji mmirati għall-unitajiet domestiċi b'introjtu baxx (ċekkijiet ta' somma ta' darba mhux relatati mal-konsum tal-enerġija) ikunu l-aħjar eżempju. Il-figura segwenti turi l-evoluzzjoni tas-sehem tad-dħul mit-taxxi ambjentali u fuq l-enerġija bħala % mid-dħul totali mit-taxxa fl-UE-25 mill-1995 sal-2008. It-tnejn naqsu b’madwar 1% matul dan il-perjodu, li juri li, bħala medja, għad hemm fejn jistgħu jiżdiedu t-tassazzjoni fuq l-enerġija u, b'mod aktar ġenerali, it-tassazzjoni ambjentali. (...PICT...) (...PICT...) (...PICT...) Sors: Xejriet tat-Tassazzjoni fl-Unjoni Ewropea, edizzjoni tal-2010, Eurostat, il-Kummissjoni Ewropea Hija meħtieġa kordinazzjoni ulterjuri dwar it-tassazzjoni ambjentali Waqt li l-ETD hija ta' importanza assolutament ewlenija, jista’ u jrid isir aktar fil-qasam iktar wiesa’ tat-tassazzzjoni ambjentali biex tisseddaq l-istrateġija tal-UE 2020. B’mod partikolari huwa meħtieġ dibattitu intensifikat dwar użu tat-taxxi li jippromwovi t-tranżizzjoni għal ekonomija sostenibbli. Għandhom jitqiesu wkoll żviluppi ġodda (pereżempju l-introduzzjoni mill-Istati Membri ta' taxxi fuq l-iskart, taxxi fuq il-basktijiet tal-plastik u taxxi fuq il-biljetti tal-ajru). Skont l-Artikolu 1(2) tad-Direttiva 2008/118/KEE, l-Istati Membri għandhom il-libertà li jintroduċu tali taxxi ġodda, sakemm dawn ma jwasslux għal formalitajiet marbuta mal-qsim tal-fruntieri bejn l-Istati Membri. L-Istati Membri jridu jiżguraw ukoll li ma jkunx hemm diskriminazzjoni fit-tassazzjoni biex jiprevjenu distorsjonijiet fis-suq intern (l-Artikoli 34-36 u 110, TFUE). Il-funzjonament xieraq tas-suq intern jeħtieġ informazzjoni reċiproka u kordinazzjoni dwar it-taxxi tal-Istati Membri f’dan il-qasam sabiex, pereżempju, tiġi indirizzata d-diskriminazzjoni bejn prodotti li jikkompetu direttament u li jaffaċċjaw sistemi differenti tat-taxxa. Il-Kummissjoni ħadet l-impenn li tmexxi dawn id-diskussjonijiet ’il quddiem u tappoġġja l-kordinazzjoni neċessarja f’dan il-qasam, fost affarijiet oħrajn, permezz ta’ diskussjonijiet xierqa mal-Istati Membri (pereżempju fil-Grupp dwar il-Politika Fiskali u fil-livell tal-Kunsill) u ma’ partijiet interessati oħrajn. Fir-rigward tal-kuntest politiku usa’, ir-riżultat tal Konferenza dwar it-tibdil fil-klima tan-NU li sar f’Cancun, il-Messiku, bejn id-29 ta’ Novembru u l-10 ta’ Diċembru 2010 jikkostitwixxi wkoll punt importanti għall-iżvilupp futur tal-ambizzjonijiet tal-UE f’dan il-qasam. 2. Sfond tal-proposta Id-Direttiva attwali dwar it-tassazzjoni tal-Enerġija mhijiex sostenibbli u tistabbilixxi l-inċentivi il-ħżiena. Id-Direttiva dwar it-tazzazzjoni tal-enerġija tistabbilixxi rati minimi għat-tassazzjoni ta’ prodotti tal-energija użati bħala fjuwils għall-magni, għal prodotti tal-enerġija użati għat-tisħin, kif ukoll għall-elettriku. Ir-rati minimi ġeneralment japplikaw għall-volum tal-prodott ta’ enerġija ikkonsmat. Iċ-ċifri li ġejjin juru r-rati minimi attwali tal-prodotti tal-enerġija l-iktar komunament użati u jikkunsidraw l-emissjonijiet tas-CO2 (ir-rata f’EUR għal kull tunnellata CO2) u l-kontenut tal-enerġija (ir-rata f’EUR għal kull Gigajoule (GJ) [5]: Il-fjuwils tal-magni (...PICT...) (...PICT...) Il-fjuwils għat-tisħin (...PICT...) (...PICT...) Sors: Kalkoli proprji. Dawn iċ-ċifri juru biċ-ċar li r-rati minimi attwali bbażati fuq il-volum tal-prodotti tal-enerġija kkunsmati ma jirriflettux il-kontenut tal-enerġija (ara l-figuri 2 u 4) jew l-emissjonijiet tas-CO2 (ara l-figuri 1 u 3) tal-prodotti tal-enerġija, u jwasslu għal użu ineffiċjenti tal-eneġija u distorsjonijiet fis-suq intern. Huma joħolqu wkoll inċentivi li jmorru kontra l-miri tal-energija u ta’ tibdil fil-klima tal-UE bħal, pereżempju, huma jippromwovu l-użu tal-faħam bħala fjuwil għat-tisħin (rata tat-taxxa iktar baxxa kemm meta tikkunsidra l-emissjonijiet tas-CO2 tiegħu kif ukoll il-kontenut ta’ enerġija tiegħu espress għal kull GJ). Fir-rigward tal-fjuwil għall-magni, jekk ir-rati minimi għad-diżil ikunu aktar baxxi, dan isaħħaħ ulterjorment il-vantaġġ naturali li d-diżil għandu fuq il-petrol minħabba l-kontenut ogħla ta' enerġija tiegħu. Ir-rati minimi attwali jiddiskriminaw ukoll kontra sorsi ta’ enerġija rinnovabbli li, fil-prinċipju, huma ntaxxati bir-rata tal-fjuwil konvenzjonali li jissostitwixxu, minkejja li l-kontenut ta’ enerġija tagħhom huwa iktar baxx (ara l-figura 2, li turi li l-E85 huwa ntaxxat iktar mill-petrol, li jfisser li l-valur enerġetiku aktar baxx u l-prestazzjoni aktar tajba tiegħu fir-rigward tal-emissjonijiet tas-CO2 ma jitqisux). Barra minn hekk, ir-rati minimi attwali ma joħolqux kundizzjonijiet ekwi għall-konsumaturi tan-negozju għaliex fil-prattika l-operaturi ekonomiċi jistgħu jkunu f'sitwazzjoni aħjar meta mqabbla ma’ oħrajn skont is-sors tal-enerġija li jużaw. Ir-reviżjoni tal-ETD hija ta’ importanza imperattiva sabiex issir aktar konsistenti ma’ politiki oħrajn tal-UE Minn perspettiva tal-politika dwar l-enerġija, l-ETD la toffri inċentiv u lanqas ma tagħti sinjal permezz ta’ prezz li jippromwovi enerġiji alternattivi u jinkoraġġixxi lill-konsumaturi jibżgħu għall-enerġija. Minħabba li t-tassazzjoni hija bbażata fuq il-volum, l-etanol illum effettivament huwa l-aktar prodott tal-enerġija li huwa intaxxat. Dan huwa wkoll il-każ għas-sorsi tal-enerġija użati għat-tisħin, bil-faħam li huwa attwalment l-anqas sors tal-enerġija li hija intaxxata. Minn perspettiva ambjentali, setturi barra mill-ETS tal-UE bħat-trasport, l-installazzjonijiet industrijali żgħar, l-agrikoltura u l-unitajiet domestiċi huma responsabbli għal nofs l-emissjonijiet tas-CO2. Hawnhekk, in-nuqqas potenzjali ta’ kordinazzjoni bejn l-ETD u l-ETS tal-UE jista’ jwassal għal piż doppju jew, għall-kuntrarju, għall-possibbiltà ta’ evażjoni mir-responsabbiltà għall-emissjonijiet. Fl-agħar każ, dawn is-setturi ma jikkontribwixxux biex jintlaħqu l-miri tal-Ewropa 2020 dwar it-tibdil fil-klima u l-enerġija . Barra minn hekk, it-trattament attwali tal-bijofjuwils ma jippermettix li jittieħed vantaġġ komplet mill-potenzjal ambjentali pożittiv possibbli. Mill-perspettiva tas-suq uniku, l-Istati Membri jista’ jkun li bħalissa ma jintaxxawx l-emissjonijiet tas-CO2 kemm jixtiequ għaliex dan jista’ jkun ta’ żvantaġġ għan-negozji tagħhom jew jista’ jħajjar lill-konsumaturi jixtru l-fjuwil minn Stati Membri b’taxxa inqas li jwassal għal telf fid-dħul. L-Istati Membri qed jibdew jimplimentaw varjetà ta’ approċċi differenti għat-tassazzjoni ambjentali, li jistgħu jwasslu għal distorsjonijiet u għal tassazzjoni doppja fis-suq uniku. Għaliex issa? Peress li bosta Stati Membri bħalissa qed jiddefinixxu l-istrateġiji tagħhom ta’ politika biex joħorġu mill-kriżi ekonomika u finanzjarja u qed iqisu riformi strutturali lill-politiki fiskali u s-sistemi tat-taxxa tagħhom, ir-reviżjoni tad-Direttiva dwar it-Tassazzjoni tal-Enerġija ġiet fi żmien partikolarment xieraq minħabba li tagħti l-opportunitajiet biex jintlaħqu fl-istess ħin l-għanijiet ambjentali u ekonomiċi. It-tassazzjoni, meta tiġi mfassla sewwa, jista’ jkollha rwol ewlieni ta’ appoġġ għall-għanijiet tal-UE dwar l-enerġija u t-tibdil fil-klima u biex tippromwovi tkabbir sostenibbli u b’hekk twassal għal ekonomija tal-UE aktar effiċjenti, ekoloġika u kompetittiva. Dan jibqa’ l-każ fi żminijiet meta l-prezzijiet tal-enerġija qed jogħlew, meta r-ristrutturazzjoni tat-tassazzjoni fuq l-enerġija biex jingħataw l-inċentivi t-tajba għall-użu ta’ anqas enerġija globalment u minn sorsi aktar ekoloġiċi ssir saħansitra aktar importanti. L-Istati Membri bħalissa qed ifasslu u jimplimentaw l-istrateġiji tagħhom biex jilħqu l-miri tal-enerġija u tat-tibdil fil-klima tal-UE għall-2013-20. Din il-proposta għandha tipprovdi tweġiba ċara dwar ir-rwol li t-taxxi għandu jkollhom f'dan il-kuntest. Id-Direttiva riveduta dwar it-Tassazzjoni tal-Enerġija hija wkoll imfassla biex tikkomplementa t-tielet fażi tal-ETS tal-UE (2013-2020) u huwa għalhekk urġenti li ssir proposta issa biex ikun żmien biżżejjed ħalli jkun jista’ jintlaħaq ftehim dwarha fil-Kunsill. Mill-perspettiva tas-Suq Intern, huwa wkoll importanti li jiġi stabbilit qafas komuni għat-tassazzjoni tas-CO2 issa. L-Istati Membri qed jibdew jintroduċu t-taxxi tagħhom fuq is-CO2 u l-approċċi tagħhom jistgħu jvarjaw. Geġwiġija ta’ politiki nazzjonali tista’ toħloq diffikultajiet għan-negozji li joperaw f’diversi Stati Membri u distorsjonijiet fil-kompetizzjoni ġo l-UE. Ikun aħjar li jiġi introdott approċċ tal-UE issa, meta bosta Stati Membri għadhom qed jikkunsidraw li jadottaw leġiżlazzjoni nazzjonali f'dan il-qasam, milli aktar tard meta jistgħu jkunu meħtieġa aġġustamenti kumplessi għal-liġijiet nazzjonali. Dawn ir-raġunijiet kollha jfissru li reviżjoni f’waqtha tal-ETD, kif tinsab fil-proposta tal-Kummissjoni, hija imperattiva. 3. Il-karatteristiċi ewlenin tal-proposta Il-proposta għar-reviżjoni tad-Direttiva dwar it-Tassazzjoni tal-Enerġija tirrazzjonalizza t-taxxi eżistenti fuq l-enerġija u tintroduċi regoli ta’ qafas għat-tassazzjoni tas-CO2 fis-suq uniku sabiex it-taxxi fuq is-CO2 jkunu jistgħu effettivament jikkumplementaw l-ETS tal-UE. Il-proposta taqsam ir-rata minima tat-tassazzjoni tal-prodotti tal-enerġija f’żewġ partijiet: – Tassazzjoni relatata mas-CO2, ibbażata fuq l-emissjonijiet tas-CO2 tal-prodott tal-enerġija, iffissata fil-livell ta’ EUR 20 għal kull tunnellata CO2. Il-parti tat-tassazzjoni relatata mas-CO2 tkun żero għall-bijofjuwils kollha li jikkonformaw mal-kriterji ta’ sostenibbiltà stabbiliti fl-Artikolu 17 tad-Direttiva 2009/28/KE. Tassazzjoni bħal din tipprovdi għal vantaġġ newtrali mil-lat tat-teknoloġija għas-sorsi tal-enerġija kollha b’użu baxx tal-karbonju. L-introduzzjoni ta’ parti tat-tassazzjoni relatata mas-CO2 se tarmonizza aktar l-ETD mal-ETS tal-UE. It-tassazzjoni se tapplika fuq dak kollu li jikkawża emissjonijiet u li mhuwiex inkluż fl-ETS tal-UE, dawk li huma diġà taxxabbli kif ukoll għal installazzjonijiet żgħar esklużi mill-ETS tal-UE, anke jekk jużaw l-enerġija għal raġunijiet oħra għajr it-tisħin. Fl-istess ħin, dak kollu li jikkawża emissjonijiet u li huwa inkluż fl-ETS tal-UE se jkun eżentat mill-parti tas-CO2 tat-tassazzjoni, ikun xi jkun l-kamp ta’ applikazzjoni attwali tal-ETS tal-UE. – Tassazzjoni ġenerali fuq il-konsum tal-enerġija, ibbażata fuq il-kontenut tal-enerġija mkejjel f’GJ, ikun xi jkun il-prodott ta’ enerġija, biex b’hekk ikun hemm inċentiv biex tkun iffrankata l-enerġija. It-taxxa se tirrifletti l-enerġija attwali li prodott jiġġenera u l-konsum effiċjenti tal-enerġija ikun awtomatikament ippremjat. Għall-fjuwil tal-magni, il-livell minimu tat-tassazzjoni huwa iffissat għal EUR 9,6 għal kull Gigajoule, li jikkorrispondi għar-rata minima attwali applikabli għall-petrol wara li titnaqqas il-parti li tikkorrispondi għas-CO2. Għall-fjuwils għat-tisħin, il-livell minimu attwali għall-elettriku ta’ EUR 0,15 għal kull Gigajoule (li jikkorrispondi għal madwar EUR 0,5 għal kull MWh) huwa applikat għall-prodotti kollha tal-enerġija użati għat-tisħin, filwaqt li jitqies il-kontenut tal-enerġija tal-prodott rispettiv. Il-kamp ta’ applikazzjoni tat-tassazzjoni tal-enerġija jibqa’ l-istess u jinkludi l-użu għat-tisħin u użu bħala fjuwil għall-magni u l-konsum tal-elettriku f’sitwazzjonijiet simili. Sabiex jinżamm l-effett ta’ inċentiv, il-valur reali tal-livelli minimi ta’ tassazzjoni għandu jiġi pprezervat tul iż-żmien. Ir-rati minimi ta’ tassazzjoni ġenerali fuq il-konsum tal-enerġija għandhom jiġu armonizzati awtomatikament f’intervalli regolari biex titqies l-evoluzzjoni tal-valur reali tagħhom biex b’hekk jiġi ppreservat il-livell attwali ta’ armonizzazzjoni tar-rati. Minħabba li t-tassazzjoni relatata mas-CO2 tikkomplementa t-tħaddim tad-Direttiva 2003/87/KE, il-livell minimu ta’ tassazzjoni tas-CO2 għandu jssegwi l-evoluzzjoni tal-prezz tas-suq tal-kwoti tal-emissjonijiet tas-CO2. Il-Kummissjoni tqis li għandu jiġi stabbilit metodu biex din l-armonizzazzjoni tiġi kkalkulata awtomatikament. Madanakollu, l-iżvilupp ta' dan il-metodu jkun jeħtieġ li jkun ibbażat fuq evidenza oġġettiva li tirriżulta mill-osservazzjoni tat-tħaddim tas-suq tal-kwoti tal-emissjonijiet skont l-arranġamenti l-ġodda għall-fażi III tal-ETS tal-UE. Għaldaqstant mhuwiex possibbli li din il-kwistjoni tiġi indirizzata meta tiġi ppreżentata din il-proposta. Din il-kwistjoni se tiġi għalhekk indirizzata fl-istħarriġ li l-Kummissjoni għandha l-intenzjoni li tippreżenta għall-ewwel darba fl-2015, sabiex jiġi propost metodu għal armonizzazzjoni awtomatika li għandu jkun operattiv mill-aktar fis possibbli wara din id-data. Sussidji kontraproduttivi jitneħħew ... Il-proposta għar-reviżjoni tal-ETD tneħħi s-sussidji u l-inkonsistenzi li bħalissa jeżistu fit-tassazzjoni tal-enerġija. Tnaqqas il-piż tat-taxxa fuq l-enerġiji rinnovabbli u, b’mod oġġettiv, tagħti ekwilibriju ġdid lill-imposta fost il-fjuwils fossili differenti (billi tibbażaha fuq il-kontenut tal-enerġija u l-emissjonijiet tas-CO2). Konsegwentement, is-sorsi tal-enerġija li fihom ħafna CO2 jew li għandhom kontenut għoli tal-enerġija se jiġu intaxxati aktar għal kull unità fiżika ta’ volum. Dan se jikoraġġixxi l-konsum ta’ sorsi ta’ enerġija li jwasslu għal anqas emissjonijiet ta’ CO2 u jippremja iktar effiċjenza enerġetika, konformement u b’appoġġ għall-politiki tal-UE dwar il-klima u l-enerġija. Prodotti tal-enerġija b’kontenut għoli tal-enerġija (bħad-diżil, l-LPG u l-gass naturali kkumpressat) se jibqgħu attraenti, iżda fl-aħħar mill-aħħar se jikkompetu f’kundizzjonijiet iktar ġusti, mingħajr sussidju addizzjonali mit-tassazzjoni. Il-bidliet introdotti mill-proposta huma kompletament f’konformità mal-politiki tagħna għall-2020 u huma riflessjoni diretta tal-impenji li l-Istati Membri tal-UE diġà ħadu. Dan ifisser ukoll li d-differenzjar fir-rati tat-taxxa bejn l-użu ta’ trasport privat u dak kummerċjali ma għandhiex tkompli u b’hekk jiġi żgurat li s-settur tat-trasport – l-iktar sors ta’ emissjonijiet li qed jikber malajr – ma jitħalliex barra mill-isforzi għat-tnaqqis tal-emissjonijiet. … iżda il-kuntest aktar wiesa’ jitqies kif xieraq… Rigward il-kompetituri barra mill-UE, sabiex ikun evitat li t-tassazzjoni relatata mas-CO2 iġġiegħel lill-kumpaniji tagħna jitilqu mill-Ewropa waqt li l-emissjonijiet globalment jibqgħu ma jinbidlux jew jiżdiedu (l-hekk imsejjaħ “rilokazzjoni tal-emissjonijiet tal-karbonju”), il-proposta tintroduċi approċċ simili għall-allokazzjoni ħielsa ta’ kwoti skont l-ETS tal-UE għal setturi li jitqiesu li huma f’riskju konsiderevoli ta’ dan it-tip ta’ rilokazzjoni. L-installazzjonijiet industrijali żgħar suġġetti għat-tassazzjoni relatata mas-CO2 se jingħataw somma f’daqqa fi kreditu tat-taxxa, ikkalkulata abbażi ta’ parametru ta’ referenza tal-fjuwil. F’dak is-sens l-effett ambjentali tat-taxxa jinżamm, waqt li l-kumpaniji jiġu kkumpensati. Hemm setturi jew subsetturi oħra tal-ekonomija li jistgħu jkunu s-suġġett ta’ rilokazzjoni tal-emissjonijiet tal-karbonju. Safejn huwa kkonċernat is-settur agrikolu, il-Kummissjoni bħalissa qed tħejji rapport li jeżamina r-riskju ta’ dan it-tip ta’ rilokazzjoni f’dak is-settur. Malli dan ir-rapport ikun disponibbli, il-Kummissjoni se tieħu l-azzjoni ta’ segwitu xierqa biex tiżgura li s-setturi kollha li jistgħu jsofru minn rilokazzjoni tal-emissjonijiet tal-karbonju jkunu suġġetti għall-istess trattament taħt l-ETD futura, jew billi tiżgura li l-konklużjonijiet tar-rapport jitqiesu matul id-diskussjonijiet li hemm għaddejjin fil-Kunsill dwar il-proposta li tirrevedi l-ETD jew, jekk ir-rapport ma jkunx disponibbli qabel l-adozzjoni tal-proposta, permezz ta' inizjattiva leġiżlattiva separata. Fid-dawl tal-arkitettura tal-impenji għat-tnaqqis tal-emissjonijiet tal-UE 2020 u tal-prinċipju ta’ solidarjetà bejn l-Istati Membri, il-Kummissjoni tipproponi li jingħataw perjodi ta’ tranżizzjoni għad-dħul gradwali tat-tassazzjoni relatata mas-CO2 għal tipijiet oħra ta’ użu apparti minn bħala fjuwil għall-muturi f’dawk is-sitwazzjonijiet fejn huwa meħtieġ inqas sforz minn ċertu Stati Membri biex jilħqu dawn l-impenji (il-Bulgarija, ir-Repubblika Ċeka, l-Estonja, il-Latvja, il-Litwanja, l-Ungerija, il-Polonja, ir-Rumanija u s-Slovakkja). U se jitkompla jingħata trattament xieraq lil sitwazzjonijiet partikolari … Fit-tħejjija tal-proposta l-Kummissjoni qagħdet attenta ħafna li ma twassalx għal bidliet f’daqqa fil-livelli tal-prezzijiet li jistgħu jwasslu għal diffikultajiet inaċċettabbli jew għal tbatija għal dawk ikkonċernati: Filwaqt li tirrikonoxxi li d-differenzi fit-tassazzjoni tat-tisħin domestiku huma inqas relevanti għat-tħaddim xieraq tas-suq intern u li l-ispejjeż għat-tisħin jistgħu jkunu kwistjoni importanti fil-kundizzjonijiet soċjali domestiċi ta’ xi Stati Membri, il-Kummissjoni tipproponi li tinżamm il-possibbiltà għall-Istati Membri li japplikaw eżenzjonijiet u tnaqqis tat-taxxa għal prodotti tal-enerġija u għall-elettriċità u li jestenduhom għall-fjuwils kollha użati għat-tisħin. Sorsi tal-enerġija b’emissjonijiet għolja tas-CO2 (bħall-faħam) se jkunu suġġetti għal imposta ogħla taħt is-sistema riveduta. Il-bidla se tiżgura li l-konsumaturi kollha tal-enerġija, mhux biss dawk inklużi fis-sistema tal-UE għan-negozjar ta' emissjonijiet, ikollhom inċentiv biex jibdew jużaw sorsi ta’ enerġija aktar nodfa. Fl-istess ħin, il-proposta tintroduċi r-regola li l-kostijiet esterni tal-emissjonijiet tas-CO2 jiġu indirizzati darba biss. B’konsegwenza, l-impatt dirett tal-prezz fuq il-konsumaturi tal-faħam ikun limitat għax il-faħam huwa użat prinċipalment fl-industriji peżanti u fil-ġenerazzjoni tal-elettriku li diġà huma inklużi fl-ETS tal-UE. Barra minn hekk, il-proposta tħalli d-deċiżjoni dwar jekk itaffux jew jeliminaw kompletament l-impatt fuq l-unitajiet domestiċi f'idejn l-Istati Membri . Id-diżil se jgħaddi gradwalment għal livelli minimi ta’ tassazzjoni ogħla għal kull litru meta mqabbel mal-petrol, sempliċiment b’konsegwenza tal-fatt li d-diżil għandu kontenut tal-enerġija ogħla u jiġġenera wkoll iktar emissjonijiet tas-CO2 għal kull litru mill-petrol. Anke taħt is-sistema l-ġdida, id-diżil xorta se jżomm il-vantaġġ tiegħu fis-sewqan fuq distanzi twal, iżda t-tneħħija tas-sussidju fuq id-diżil se tinkoraġġixxi titjib fl-effiċjenza fil-magni tal-petrol u toħloq ukoll suq għal sorsi tal-enerġija alternattivi u dawk b’inqas emissjonijiet tas-CO2, li huma mistennija jsiru iktar komuni fis-suq tal-fjuwils fid-deċennju li jmiss. L-ibbilanċjar mill-ġdid tat-tassazzjoni fuq il-petrol u d-diżil se tgħin ukoll biex ikun hemm bilanċ mill-ġdid tal-fornitura u d-domanda fis-suq Ewropew tal-fjuwils, li qed jiffaċċja bżonn dejjem jikber li jimporta d-diżil. Fid-dawl tal-investiment kbir li l-manifatturi Ewropej tal-karozzi għamlu fit-teknoloġija tad-diżil u tal-fatt li l-vetturi li jużaw fjuwils alternattivi jew il-power trains għadhom mhux disponibbli fi kwantitajiet ikbar, l-armonizzazzjoni tat-tassazzjoni kollha tal-fjuwils tal-muturi se ssir gradwalment fi tliet passi matul il-perjodu 2013 – 2023. Id-dħul gradwali tat-trattament tat-taxxa l-ġdid għad-diżil se jipprovdi wkoll għal perjodu ta’ adattament għas-settur tat-trasport kummerċjali. Ir-rati minimi iktar baxxi japplikaw għall-fjuwil tal-magni użat fl-agrikoltura, l-akwakultura u l-ortikultura u dan se jibqa’ l-każ fir-reviżjoni tal-ETD. Ir-reviżjoni tal-ETD se jkollha effett fuq l-possibbiltà attwali tal-Istati Membri li jeżenataw kompletament mit-tassazzjoni l-fjuwils tal-magni u dawk tat-tisħin kif ukoll l-elettriċità kkunsmata f’dawn is-setturi. Bl-ETD riveduta, dawn se jkunu suġġetti għall-parti tat-taxxa relatata mas-CO2 apparti milli jkunu suġġetti għall-parti tat-taxxa dwar il-konsum ġenerali tal-enerġija. L-eżenzjoni sħiħa minn din l-aħħar parti tat-taxxa se tibqa’ possibbli jekk iwettqu titjib fl-effiċjenza enerġetika u, għaldaqstant, l-eżenzjoni ma tkunx mingħajr korrispettiv kif inhu l-każ bħalissa. B’konsegwenza, l-Istati Membri xorta se jkunu jistgħu jipprovdi trattament preferenzjali għas-setturi primarji, filwaqt li fl-istess waqt jiżguraw iktar konsistenza fit-tassazzjoni ta' settur li bħalissa huwa geġwiġija ta’ eżenzjonijiet varji. 4. L-impatti tal-proposta Is-servizzi tal-Kummissjoni għamlu valutazzjoni tal-impatt li eżaminat l-impatti ta' għażliet possibbli għar-reviżjoni tad-Direttiva dwar it-Tassazzjoni tal-Enerġija. Fuq il-bażi ta’ din il-valutazzjoni tal-impatt, li qed tiġi ppubblikata flimkien ma' din il-Komunikazzjoni, u l-proposta għar-reviżjoni tal-ETD, jistgħu jinġibdu numru ta’ konklużjonijiet importanti. Ir-reviżjoni tal-ETD tista’ tikseb “dividend doppju” iżda, fi kwalunkwe każ, hija ta’ benefiċċju ... L-ETD riveduta twassal għal bilanċ ġdid tal-imposta bejn sorsi li huma fossili tal-enerġija u sorsi li mhumiex u, sa ċertu punt, anke bejn is-settur tal-ETS u dak li mhuwiex tal-ETS. Filwaqt li huma l-Istati Membri li għandhom jiddeċiedu kif jużaw id-dħul addizzjonali possibbli, il-mudelli li ntużaw fil-valutazzjoni tal-impatt jassumu li kull dħul se jintuża biex jitnaqqas il-piż tat-taxxa fuq ix-xogħol. Din il-preżunzjoni tirrifletti l-prattiċi ta’ bosta Stati Membri li wettqu riformi tat-tassazzjoni ambjentali u hija skont id-direzzjoni ġenerali tal-ETD nfisha [6], li tippromwovi l-prinċipju tan-newtralità tat-taxxa bħala mezz biex jiġu mmodernizzati s-sistemi nazzjonali tat-taxxa favur kemm l-ambjent u l-impjiegi. Dawn il-mudelli kkonfermew li, permezz ta’ reviżjoni tal-ETD, it-tassazzjoni tal-enerġija, f’kull ċirkustanza, tikkontribwixxi għall-għanijiet tal-Ewropa 2020 u, fl-istess ħin, toħloq benefiċċji ekonomiċi tanġibbli. Anki meta d-dħul mit-taxxi fuq l-enerġija ma jiġix “riċiklat” fl-ekonomija permezz ta’ tassazzjoni aktar baxxa tax-xogħol, il-kontribut tiegħu għall-konsolidazzjoni fiskali xorta waħda jgħin biex jiġu indirizzati l-ħtiġijiet baġitarji kbar li jirriżultaw mill-kriżi. Il-proposta toħloq kundizzjonijiet aktar ekwi għan-negozju Ewropew. Ir-rati minimi l-ġodda se jsiru parametru ta’ referenza veru fis-suq intern billi jipprovdu valur oġġettiv għal kull sors ta’ enerġija u jittrattaw il-konsumaturi tal-enerġija bl-istess mod irrispettivament mill-prodotti tal-enerġija li jikkunsmaw. …waqt li l-effetti preċiżi jiddependu mill-għażliet li jagħmlu l-Istati Membri L-impatti preċiżi tar-reviżjoni tal-ETD fil-biċċa l-kbira tagħhom se jiddependu fuq rati nazzjonali eżistenti minn qabel u fuq l-għażliet magħmula mill-Istati Membri skont il-prinċipju tas-sussidjarjetà, partikolarment fuq il-bilanċ bejn il-komponent tas-CO2 u tal-enerġija tat-taxxa u r-rati tat-taxxa applikati. L-impatti tal-proposta jiddependu wkoll fuq sa liema punt l-Istati Membri jiddeċiedu li jagħmlu użu mill-perjodi ta’ tranżizzjoni u l-għażliet kontenuti fil-proposta biex iqisu l-kuntest u s-sitwazzjonijiet speċifiċi deskritti fit-Taqsima 3 hawn fuq. Għall-fjuwils għat-tisħin, pereżempju, iż-żewġ xenarji li ġejjin jistgħu jkunu identifikati sabiex jiġu deskritti l-impatti probabbli: – Ix-Xenarju 1, li hu xenarju massimalist, u li fih wieħed jassumi li l-Istati Membri jiddeċiedu li jintroduċu tassazzjoni relatata mas-CO2, li tkun daqs il-livell minimu propost ta' EUR 20 għal kull tunnellata ta’ CO2 u li tiżdied mar-rati tat-taxxi nazzjonali eżistenti. Ir-rati attwali b’dan il-mod isiru r-rati tagħhom ta’ tassazzjoni ġenerali fuq il-konsum tal-enerġija. – Ix-Xenarju 2, li fih wieħed jassumi li l-Istati Membri jirrevedu r-rati tat-taxxa tagħhom biss jekk dan ikun meħtieġ biex jirrispettaw ir-rati minimi tal-UE u jiffissaw it-tassazzjoni relatata mas-CO2 fil-livell ta' EUR 20 għal kull tunnellata CO2. Dan ifisser li huma jaqsmu r-rati attwali tagħhom f’parti relatata mas-CO2 ta’ EUR 20 għal kull tunnellata u parti li tkun tassazzjoni ġenerali fuq il-konsum tal-enerġija. It-tabella ta’ hawn taħt turi l-impatt aggregat ta’ dawn ix-xenarji għall-UE 27 meta wieħed jassumi li d-dħul ikun riċiklat billi jitnaqqsu l-imposti fuq ix-xogħol, kif ġie kkalkulat fil-valutazzjoni tal-impatt li takkumpanja l-proposta: L-impatt tar-reviżjoni tad-Direttiva dwar it-tassazzjoni tal-enerġija li jirriżulta mill-bidliet li jirrigwardaw il-fjuwils għat-tisħin (UE 27) | Impatt baġitarju(Bidla annwali fid-dħul annwali mit-taxxa) | Impatt ambjentali(Tnaqqis tal-emissjonijiet tas-CO2 fis-setturi mhux tal-ETS sal-2020) | Impatt soċjali(bidla f’% fid-dħul reali tal-unitajiet domestiċi sal-2020) | Xenarju 1 | EUR +39.6 biljun | -4% | +0.29% | Xenarju 2 | EUR +20 biljun | -0.84% | +0.08% | Sors: Valutazzjoni tal-Impatt – Dokument li jakkumpanja l-Proposta għal Direttiva tal-Kunsill li temenda d-Direttiva 2003/96/KE – Kapitolu 5.2., 5.3. u 5.4. (Xenarju 1); mudell magħmul minn Cambridge economics permezz tal-E3ME (Xenarju 2) Dawn il-figuri għandhom bżonn ikunu evalwati fil-konfront tal-għanijiet ġenerali tal-istrateġija Ewropa 2020 kif spjegat hawn fuq. L-impatt tal-emissjonijiet tas-CO2 huwa wieħed imdaqqas u jista’ jlaħħaq it-2% tal-emissjonijiet totali tal-UE jew madwar 4% tal-emissjonijiet prodotti barra mill-ETS tal-UE F’valuri assoluti dan jikkorrispondi għal 92 miljun tunnellata CO2 u jirrappreżenta iktar minn terz (madwar 37%) tal-isforz għat-tnaqqis tal-gassijiet b'effett serra meħtieġ barra mill-ETS tal-UE. Bl-istess mod, in-numru ta’ impjiegi addizzjonali li jinħolqu bħala konsegwenza tar-riforma tal-ETD għandu jikber maż-żmien u, f'numri assoluti, jista' jlaħħaq il-miljun sal-2030 taħt l-aktar għażla ambizzjuża ta' politika [7]. Taħt din l-għażla ta’ politika jista’ jkun mistenni tkabbir ekonomiku addizzjonali ta’ 0.27 tal-PGD. L-impatt pożittiv fuq l-impjiegi huwa xprunat mill-preżunzjoni fil-mudell li d-dħul addizzjonali mit-tassazzjoni tal-enerġija jintuża biex jitnaqqsu l-kontribuzzjonijiet tas-sigurtà soċjali ta' dawk li jħaddmu. …u valutazzjoni ġenerali wara ħames snin se tippermetti valutazzjoni sħiħa ex post tal-politika. Waqt li l-proposta attwali hija bbażata fuq valutazzjoni sħiħa tal-impatt u analiżi tal-politika, iċ-ċirkostanzi ekonomiċi kif ukoll il-kundizzjonijiet ta’ qafas ambjentali u tekonoloġiċi jistgħu jkunu suġġetti għal bidla fil-futur. Għalhekk il-Kummissjoni tikkunsidra li jkun xieraq li l-effetti tal-ETD emendata jkunu riveduti wara ħames snin (mill-adozzjoni) sabiex jinkiseb fehim aħjar tal-impatt tal-istruttura tat-taxxa l-ġdida fid-dawl tal-għanijiet tar-reviżjoni proposta. Bl-istess mod, il-Kummisjoni għandha l-intenzjoni li tressaq rapport lill-Kunsill, jekk ikun xieraq bi proposti biex ikunu emendati r-regoli relevanti. Dan jirrigwarda b’mod partikolari (1) l-adattament tal-livell minimu tat-taxxa fuq is-CO2 għall-evoluzzjoni tal-prezz tas-suq fl-UE tal-kwoti tal-emissjonijiet tas-CO2 bl-għan li tiġi stabbilita rabta awtomatika bejn il-prezz tal-kwoti tas-CO2 u l-livell minimu tat-taxxa tas-CO2; (2) l-adattament tas-sistemi nazzjonali fir-rigward ta’ eżenzjonijiet u tnaqqis tat-taxxa għat-tassazzjoni tal-unitajiet domestiċi, il-fjuwil użat għal skopijiet ta’ navigazzjoni fl-ajru u marittima fid-dawl tal-eżitu ta’ negozjati internazzjonali, l-elettriku prodott fuq l-art u direttament ipprovdut lill-bastimenti meta jkunu rmiġġati f’port (elettriku mill-art), fjuwils alternattivi, ġbir u ħżin tad-diossidu tal-karbonju (carbon capture and storage - CCS) u (3) it-tassazzjoni tal-elettriku użat għat-trasport. 5. Konklużjoni Ir-reviżjoni tal-ETD kif proposta mill-Kummissjoni se tirristruttura s-sistema tat-taxxa attwali tal-enerġija sabiex tkun iktar effiċjenti u konsistenti. Se ttejjeb il-funzjonament tas-Suq Intern u toħloq kundizzjonijiet ekwi għan-negozji, li se jiġu ttrattati fuq l-istess livell, kemm jekk jikkonsmaw iż-żejt, il-gass naturali, il-faħam jew il-bijomassa. L-iktar ħaġa importanati hi li se jkollha effetti pożittivi konsiderevoli fuq id-direzzjoni ambjentali u għalhekk tikkontribwixxi għat-twettiq tal-għanijiet tal-istrateġija Ewropa 2020. Għat-tul, dan il-qafas ġdid tal-UE se jgħin lill-Istati Membri jimplimentaw politiki iktar ambizzjużi fuq livell nazzjonali – kemm minħabba l-ħtieġa li jwettqu l-għanijiet ambjentali kif ukoll minħabba il-ħtiġijiet fiskali – u din hija r-raġuni għaliex il-proposta għandha l-potenzjal li tipprovdi żidiet fl-effiċjenza li jmorru sew lil hinn mill-impatti/żidiet fiż-żmien tal-implimentazzjoni. Għalhekk hija tippermetti lill-Istati Membri jilħqu l-impenji tagħhom relatati mal-Ewropa 2020 b’mod kosteffettiv u tipprovdi ċ-ċertezza legali għar-riformi strutturali li attwalment qed iseħħu fil-politiki fiskali u tas-sistemi tat-taxxi tagħhom huma u qegħdin joħorġu mill-kriżi ekonomika u finanzjarja. Fl-istess ħin, il-qafas il-ġdid se jippromwovi tkabbir ekonomiku sostenibbli u se jservi ta’ appoġġ għall-ħolqien tal-impjiegi. Fil-qosor, it-tassazzjoni iktar għaqlija tal-enerġija se tgħin kemm lill-ambjent kif ukoll lill-ekonomija. [1] Komunikazzjoni mill-Kummissjoni: EWROPA 2020, Strateġija għal tkabbir intelliġenti, sostenibbli u inklussiv, COM(2010) 2020, 3.3.2010. [2] Il-Kunsill Ewropew tat-13-14 ta’ Marzu 2008, Konklużjonijiet tal-Presidenza (7652/1/08 rev.1, 20/05/2008).) [3] L-Istħarriġ Annwali dwar it-Tkabbir - COM (2011) 11. [4] Id-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (ĠU L 283, 31.10.2003, p. 51). [5] Sors: Kalkulazzjonijiet propji bbażati fuq l-ETD attwali (l-Anness I, tabella A), id-Direttiva 2006/32/KE (il-kontenut ta’ enerġija tal-prodotti), id-Deċiżjoni tal-Kummissjoni 2007/589 (fatturi ta’ emissjoni tas-CO2. L-E85 huwa prodott tal-enerġija li jikkonsisti minn 85% etanol u 15% petrol). [6] Ara l-premessa (11) tad-Direttiva 2003/96/KE [7] Għal referenzi u spjegazzjonijiet ulterjuri qed issir referenza għall-valutazzjoni tal-impatt relatata tas-servizzi tal-Kummissjoni. --------------------------------------------------